Nr. înregistrare: SAMER-201229-1 / Cluj-Napoca, Marti, 29 Decembrie 2020

Către,

Ministerul Muncii și Protecției Sociale

Propuneri referitor proiectul de LEGE privind stabilirea măsurilor de protecție socială pentru consumatorul vulnerabil de energie

***Asociația Auditorilor Energetici pentru Clădiri din România (AAECR)*** este asociația profesională a auditorilor energetici atestați de MLPDA pentru a elabora certificate de performană energetică pentru toate categoriile de clădiri cu ocupare umană, precum și audituri energetice cu recomandări fezabile tehnic și eficiente economic pentru îmbunătățirea performanței energetice a acestora.

***Societatea Auditorilor şi Managerilor Energetici din România (SAMER)***, reprezintă comunitatea profesioniştilor – autorizaţi ca Auditori Energetici şi atestaţi ca Manageri Energetici, de către ANRE/Ministerul Energie – şi care îşi desfăşoară activitatea în domeniul utilizării şi gestionării eficiente a energiei, în industrie, clădiri şi la nivel de localităţi.

Consultând documentația publicată oficial pe website-ul Ministerului, venim cu următoarele propuneri și expuneri de motive:

În primul rând, felicităm grupul de lucru și Ministerul pentru această inițiativă și pentru elaborarea documentului, clar, transparent și bine aplicat.

Propunem marcat cu culoarea **albastru** completările / modificările următoare:

**Referitor la:**

**Capitolul I Dispoziții generale**

**Art. 1** **aliniatul (2)**

Prezenta lege urmăreşte îndeplinirea următoarelor obiective:

c) creşterea ~~eficienţei~~ performanței energetice a clădirilor, prin implicarea și stimularea inclusiv a furnizorilor de energie și de servicii energetice să întreprindă măsuri și acțiuni pentru consumatorii vulnerabili;

**Argument:** așa cum este elaborat documentul, nu apare nicio referire ulterioară la măsuri concrete de creștere a eficienței energetice a clădirilor, iar furnizorii de energie devin doar încasatori ai ajutorului financiar, în contextul în care prin rolul lor de facto sunt și prestatori de servicii energetice de eficiență energetică, inclusiv cu plata din economiile realizate.

Prin implicarea furnizorilor de energie ca prestatori de servicii de eficiență energetică, așa cum o fac deja pentru toți consumatorii de energie, atât rezidențiali cât și operatori economici, Statul Român va avea de câștigat prin reducerea în timp a ajutoarelor financiare, prin faptul că performanța energetică a clădirilor și sistemelor va crește.

**Referitor la:**

**Art. 1 aliniatul (3)** Prevederile prezentei legi se aplică activitatii de distribuție și furnizare a energiei electrice, energiei termice, gazelor naturale şi combustibililor solizi sau petrolieri către consumatorii vulnerabili din sistemul energetic.

**Argument:** având în vedere prevederea de la Art. 2, aliniatul (3), măsurile non-financiare implică distribuitorii de energie ca entități legale care emit avize tehnice de racordare și mai departe permit accesul la rețea, nu furnizorii de energie.

**Referitor la:**

**Art. 2 (1)b -** ajutoare destinate implementării de măsuri ~~achiziționării de dispozitive/ instalații/sisteme~~ ce pot conduce la creșterea ~~eficienței~~ performanței energetice în locuință (termoizolarea elementelor opace ale anvelopei, înlocuirea ferestrelor, achiziționarea de sisteme de încălzire mai eficiente/economicoase).

**Argument:** Cresterea performanței energetice a anvelopei (elemente opace și vitrate) conduce la scăderea semnificativă a necesarului de energie pentru încălzire și trebuie să preceadă orice altă cheltuială pentru noi sisteme de încălzire, consumul de energie pentru încălzire prevalând cantitativ celorlalte consumuri, în sectorul rezidențial.

**Art. 2 aliniatul (5)** Măsurile de protectie socială prevăzute la alin. (~~3~~2) sunt: …

**Argument:** măsurile de protecție socială ca ajutoare financiare sunt prevăzute la aliniatul (2) – eroare materială.

**Referitor la:**

**Art. 3**

Litera k) sprijin pentru eficientizarea consumului de energie – măsură financiară din categoria celor prevăzute la art. 2 alin. (2) suportată din bugetul de stat şi/sau, după caz, din bugetele locale, ori fonduri europene ori contracte de performanță energetică puse în aplicare de furnizorii de energie, distribuitorii de energie și/sau companii de servicii energetice de tip ESCO, destinată consumatorilor vulnerabili pentru acoperirea unei părți din costul măsurilor aplicate ~~sistemelor utilizate~~ pentru creșterea eficienței energetice potrivit Legii 372/2005 și Legii 121/2014 privind performanța energetică a clădirilor și, respectiv, eficiența energetică în furnizarea/consumul de energie, cu modificările și completările ulterioare;

**Argument:** se va da astfel posibilitatea ca sprijinul pentru eficientizarea consumului de energie să vină și din partea operatorilor specializați în servicii de eficiență energetică, așa cum sunt furnizorii de energie, care practică aceste servicii pe piață pentru consumatori.

Rolul Statului Român este nu doar să finanțeze din fonduri publice, ci și să faciliteze mecanisme de piață și dezvoltarea sănătoasă a economiei, inclusiv prin participarea operatorilor economici la creșterea eficienței energetice în clădiri.

**Referitor la:**

**Capitolul III Masuri de protectie sociala de natura financiară**

**Secțiunea 1 Ajutorul pentru încălzirea locuinţei - Condiţii de acordare şi cuantum**

**Art. 9** - (1) În funcţie de resursele proprii, autorităţile administraţiei publice locale pot aproba, prin hotărâre a consiliului local, ajutoare peste nivelul de venit şi cuantumurile prevăzute la art. 7 alin. (1) și (2), precum și programe de certificare și audit energetic pentru clădiri locuite de consumatorii vulnerabili.

**Argument:** este important ca pe lângă susținerea consumatorilor vulnerabili, autoritățile publice centrale și locale să aibă o imagine clară asupra performanței energetice a clădirilor, precum și asupra intervențiilor necesare pentru creșterea confortului interior și a eficienței energetice, pentru că, altfel, se vor alimenta prin ajutoare financiare de stat pierderi de energie și nu reduceri ale acestora.

**Referitor la:**

**Secţiunea a 3-a Ajutorul pentru încălzirea locuinţei - Modul de stabilire şi acordare**

**Art. 19** - (1) Titularii ajutoarelor pentru încălzirea locuinţei sunt obligaţi să comunice primarului orice modificare intervenită în componenţa familiei şi a veniturilor acesteia, respectiv la nivelul locuinței (măsuri de izolare termică a elementelor opace, înlocuire de tâmplărie) și a modificării sistemelor de încălzire în termen de 15~~5~~ zile de la data modificării.

**Argument:** dacă pentru o locuință se crește performanța energetică prin măsuri de termoizolare, înlocuire a sistemelor de încălzire, surse regenerabile locale etc., ajutorul financiar alocat trebuie corelat și cu noul nivel de consum, nu doar cu veniturile.

**Referitor la:**

**Art. 20** - (1) Lunar, până cel târziu la data de 3 a lunii, reprezentantul furnizorului de energie termică ori de gaze naturale/energie electrica împreună cu reprezentantul asociaţiei de proprietari/locatari, respectiv cu implicarea managerului energetic pentru localități al primăriei atestat conform legii 121/2014, dacă există angajat la nivelul primăriei, după caz, stabilesc consumul general de energie termică sau de gaze naturale/energie electrică.

**Argument:** Conform legii eficientei energetice nr. 121/2014 autoritățile publice locale cu peste 5000 de locuitori au obligația întocmirii anuale a unor programe de îmbunătățire a eficienței energetice (PiEE), respectiv cele cu peste 20.000 de locuitori au obligația angajării interne sau externalizat a unui manager energetic pentru localități, care conform legii are în atribuții și gestiunea consumatorilor vulnerabili și obiective de susținere a creșterii performanței energetice a clădirilor.

**Referitor la:**

**Art. 21**

(5) Pe baza situaţiei prevăzute la alin. (3) şi a facturilor prevăzute la alin. (4), furnizorii de energie termică elaborează borderoul centralizator al consumurilor și costurilor energetice, care se transmite primarului pentru certificare şi constituie document de plată care, după certificare, se transmite agenţiilor teritoriale în vederea decontării. Primăriile vor include aceste centralizatoare în Programele anuale de îmbunătățire a eficienței energetice (PiEE) punând în evidență în mod distinct nivelul agregat al consumului energetic rezidențial aferent consumatorilor vulnerabili, din total consum energetic rezidențial.

**Argument:** Este important ca alocările de ajutoare financiare pentru energie să fie corelate și cu nivelul de consum energetic total agregat pentru consumatorii vulnerabili, iar acest nivel de consum să apară distinct în Programele anuale de renovare a clădirilor si de creștere a eficienței energetice elaborate conform legii 372/2005 și legii 121/2014, pentru urmărirea anuală a evoluției acestor consumuri, inclusiv din perspectiva intervențiilor și măsurilor de creștere a performanței energetice a clădirilor.

**Referitor la:**

**Art. 23** (5) Pe baza situaţiei prevăzute la alin. (3) şi a facturilor prevăzute la alin. (4), furnizorii de gaze naturale, respectiv de energie electrică întocmesc borderoul centralizator, al consumurilor și costurilor energetice, care se transmite primarului pentru certificare şi constituie document de plată care, după certificare, se transmite agenţiilor teritoriale în vederea decontării. Primăriile vor include aceste centralizatoare în Programele anuale de îmbunătățire a eficienței energetice (PiEE) punând în evidență în mod distinct nivelul agregat al consumului energetic rezidențial afferent consumatorilor vulnerabili, din total consum energetic rezidențial. Clădirile deținute de consumatorii vulnerabili vor fi prioritizate în Programele anuale de renovare finanțate din fonduri de stat și/sau europene.

**Argument:** Este important ca alocările de ajutoare financiare pentru energie să fie corelate și cu nivelul de consum energetic total agregat pentru consumatorii vulnerabili, iar acest nivel de consum să apară distinct în Programele anuale de îmbunătățire a eficienței energetice, elaborate conform legii 121/2014, pentru urmărirea anuală a evoluției acestor consumuri, inclusiv din perspectiva intervențiilor și măsurilor de creștere a performanței energetice a clădirilor conform legii 372/2005.

**Referitor la:**

**Secţiunea a 5-a Verificare şi monitorizare**

**Art. 32** (2) Pe baza documentelor prevăzute la alin. (1), agenţiile teritoriale elaborează baza de date cu beneficiarii ajutoarelor pentru încălzirea locuinţei și ai suplimentului pentru energie şi sumele acordate.

(3) Ministerul Muncii și Protecției Sociale agreghează la nivel național baza de date cu beneficiarii ajutoarelor, consumul și costul energetic anual, pentru o evidență clară la nivel național a consumului energetic total agregat aferent consumatorilor vulnerabili, din total consum energetic rezidențial.

**Argument:** o astfel de bază de date la nivel de autorități publice locale și la nivel național va permite urmărirea efectului intervențiilor pentru creșterea performanței energetice a clădirilor, precum și a ponderii consumatorilor vulnerabili în total consum energetic rezidențial, cu fixarea unor ținte progresive în timp de reducere a numărului de consumatori vulnerabili.

**Referitor la:**

**Secțiunea a 6-a Alte măsuri**

**Art. 36** – Pentru consumatorii vulnerabili prevăzuți la art. 4 alin.(1) masurile de sprijin prevăzute la art. 2, altele decât ajutorul pentru încălzirea locuinței și suplimentul pentru energie, se stabilesc după cum urmează:

a) pe bază de programe naționale, finanțate din bugetul de stat, aprobate prin hotărâre a Guvernului;

b) pe bază de programe locale, suportate din bugetele locale, aprobate prin hotărâri ale consililor locale/consiliilor județene;

c) pe bază de proiecte susținute din fonduri europene, conform regulilor de eligibilitate stabilite la nivelul programului şi, respectiv, al ghidurilor solicitantului,

d) pe bază de programe lansate de către furnizorii de energie și servicii de eficiență energetică pentru creșterea performanței energetice a clădirilor și sistemelor de încălzire, iluminat, surse regenerabile locale, cu impact în reducerea efectivă a consumului energetic și implicit și a ajutoarelor pentru energie.

**Argument:** este important să se dea posibilitatea și operatorilor economici specializați – companii de servicii energetice de tip ESCO / furnizori de energie, să contribuie și să se implice în creșterea eficienței energetice a clădirilor.

**Mentiuni generale:**

**Privitor la facilitarea accesării de finanțări prin proiecte ce cercetare-inovare-diseminare:**

Legea ar trebui să permită accesul la bazele de date anonimizate cu consumatorii vulnerabili, astfel încât diferite entități publice și private din România să poată iniția, accesa și derula proiecte de cercetare-inovare-diseminare în folosul consumatorului vulnerabil și pentru eradicarea fenomenului de sărăcie energetică.

Exemplu: în toamna anului 2020, un consorțiu din care fac parte și Universitatea Babeș-Bolyai și Universitatea Tehnică din Cluj-Napoca au depus un astfel de proiect, vizând implementarea pilot demonstrativ a unor măsuri de creștere a performanței energetice a locuințelor sociale pentru consumatori vulnerabili.

**Privitor la lansarea unor campanii de informare, instruire și conștientizare:**

Legea ar trebui să prevadă în cadrul programelor și campanii publice de informare, instruiri și conștientizare a consumatorilor vulnerabili privind ce înseamnă energie, ce pot face ei efectiv pentru creșterea confortului interior în locuințe în același timp cu utilizarea rațională a energiei.

Există riscul ca unii beneficiari, primind ajutor pentru încălzire, să utilizeze nerațional energia.

Este important ca astfel de programe de conștientizare să fie derulate inclusiv de către furnizorii de energie, respectiv prin proiecte cu finanțare nerambursabilă, din programele Horizon 2020, Horizon Green Deal, Horizon Europe.

**Privitor la aplicarea legii si transmiterea documentatiilor:**

Aplicarea legii pare sa fie dificila din cauza numarului mare de aspecte birocratice, iar informatiile cerute solicitantilor de ajutor pentru incalzire si energie depasesc capacitatea de comunicare a multor oameni simpli.

Consideram ca ar fi poate utila constituirea unor centre de asistenta/sprijin pe langa primarii (asa cum s-a facut in trecut la completarea declaratilor de venit), eventual cu implicarea unor ONG-uri.

De asemenea, ar fi util si important sa se permita si trimiterea online a informatiilor, accesibila pentru acea parte din consumatorii vulnerabili care au mijloacele si abilitatile necesare.

**Privitor la programe de finantare a cresterii performantei energetice a cladirilor:**

Avand in vedere capacitatea limitata a bugetului de stat pentru sustinerea facilitatilor financiare, cat si dificultatile pe care le presupune utilizarea unor fonduri europene in acest scop, MMPS si Ministerul Energiei ar putea fi interesate de gasirea unor forme suplimentare de interventie prin implicarea furnizorilor si distribuitorilor sub incidenta art. 7 din Directiva de Eficienta Energetica. Ar fi un moment favorabil pentru o modificare a legii eficientei energetice in acest sens.

Studii realizate pe subiectul consumatorului vulnerabil si saraciei energetice, din care propunerea de lege preia principiile si principalele actiuni propuse:

- Academia Romana si ANRE – «EFICIENŢA ENERGETICĂ – PRIORITATE NAŢIONALĂPENTRU REDUCEREA SĂRĂCIEI ENERGETICE, CREŞTEREA CALITĂŢII VIEŢII ŞI SIGURANŢA CONSUMATORILOR DE ENERGIE».

- Centrul pentru Studiul Democratiei (CSD) din Cluj – “Sărăcia energetică și consumatorul vulnerabil. Evidențe din România și Europa”.

- Virgil Musatescu - concluzii studiu UNESCO – "Energia si consecintele lipsei serviciilor energetice".

Vă mulţumim şi suntem la dispoziţia Dumneavoastră ca parteneri de dialog şi cooperare.

Cu respect şi consideraţie,

**Președinte SAMER Președinte AAECR**

Dr. Ing. Andrei CECLAN Dr. ing. Emilia-Cerna MLADIN